Bevestiging - NG Kerk Somerset-Wes
Ds. Fourie Rossouw (voorheen voltyds in Weltevredenpark en die laaste twee jaar as tentmaker in Wellington Moedergemeente) is Sondagoggend 21 Jan. 2018 as medeleraar (20% kontrakpos) in die NG Gemeente Somerset-Wes bevestig.
Die bevestiging is deur Ds. Johan van Niekerk waargeneem.
Ds. Fourie het (o.a.) gesê:
“Ons is almal geroep – nie net as enkelinge nie, maar as gemeenskap van gelowiges. Roeping het minder te doen met Kerk en meer met Wêreld. As God ons roep, moet ons juis daar waar Hy ons in die wêreld plaas (werk, gesin, verhoudings, daaglikse akiwiteite) ons roeping uitleef sodat mense kan weet dat God orals en altyd aan die werk is.”
“Kerk is ŉ werkwoord. Kerk moet beleef en geleef word deur mense wat (soos Jesus) inklusief, vriendelik, nederig, sag en gasvry is. “
“Ons is ŉ jong gesin. Ons wil tuiskom in Somerset-Wes gemeente. Ons is opgewonde om hier te mag wees en verhoudings te bou met jonger mense en te help om kopskuiwe te fasiliteer. Ons wil graag hande vat met Ds. Johan en die gemeenteleiers en daartoe bydra dat daar nuwe energie kan kom.”
Na die bevestiging-geleentheid het Babette Viljoen ŉ mooi seëngebed gesing vir Ds. Fourie en sy gesin en Ds. Johan het voortgegaan met die prediking en die res van die erediens.
Daarna is almal saal toe vir tee en verversings en heerlike saamkuier.
Ons wens Fourie en Mareli (en hul kleine Jozua) baie seën toe in die gemeente.